層翠樓
作者：吳龍翰
朝代：宋

paragraphs: 結樓書屋傍，獨占林塘幽。
飛檐瞰寒碧，照影虹霓浮。
層巒萬蒼翠，峭屼生戈矛。
黛眉與螺髻，故故含嬌羞。
此時樓中人，片心隨白鷗。
風吹烏紗帽，露滴紫綺裘。
白雲入我望，逸興何悠悠。
沆瀣供晨餐，酌以碧玉甌。
朝暾散朱景，嚥約十二樓。
願言追黄鶴，致身八極遊。
慷慨笛聲發，滿樓明月秋。